চাকমা রাজবংশের ইতিহাস নিয়ে দীর্ঘদিনের মিথ্যাচার, ত্রিদিব রায় ও তার আত্মীযস্বজনদের বাংলাদেশ বিরোধী প্রচারণা এবং বর্তমান রাজার বিভিন্ন কর্মকান্ড বিশ্লেষণ করলে দেবাশীষ রায়ের অভিলাষ সম্পর্কে ধারণা করা কারো পক্ষে অসম্ভব কিছু না। তাই বিষয়টি সংশ্লিষ্টদের অবশ্যই ভাবতে হবে এবং সে বিষয়টি বিবেচনায় রেখেই পার্বত্যাঞ্চলে বসবাসরত পাহাড়ি ও বাঙালি জনগোষ্ঠিগুলোর মধ্যে সম্পর্ক উন্নয়ন করে শান্তি প্রতিষ্ঠার উদ্যোগ নিতে হবে। তাছাড়া ইংরেজ এবং তৎকালীন প্রভাবশালী হিন্দুদের কারসাজিতে জমিদারীর প্রকৃত হকদার হোসেন খাঁ (মীর্জা হোসেন) কে বঞ্চিত করে দেয়া ১৮৪৪ খ্রিস্টাব্দের রায়কে পুনর্বিবেচনার সুযোগ থাকলে সেব্যাপারেও উদ্যোগ নেয়ার দাবী রাখে। আর চাকমা রাজপরিবারের গোপন করা ইতিহাস ঘেঁটে এটা করতে পারলে পার্বত্য চট্টগ্রাম, চাকমা জাতি এবং চাকমা রাজবংশের প্রকৃত ইতিহাস উদঘাটনের পাশাপাশি ঐতিহাসিক একটা অন্যায়ের সুরাহাও সম্ভব হবে।